‘વિદ્રોહીઓ માનવસમાજને મળેલી મહામૂલી ભેટ છે. અલબત્ત, દરેક વિદ્રોહી ક્રાંતિકારી નથી હોતો. ક્રાંતિકાર સમગ્ર સામાજિક, આર્થિક, રાજકીય વ્યવસ્થાના ઢાંચામાં ધરમૂળથી પરિવર્તન ચાહે છે, નવનિર્માણ કરવા માગે છે. વિદ્રોહીનું શસ્ત્ર કલમ છે. ક્રાંતિકારી બંદૂક પણ ઉઠાવે, વિદ્રોહી તર્ક દ્વારા વિચારપરિવર્તન માટે પ્રયાસ કરે છે. વિદ્રોહી એટલે પરંપરાગત વિચારો, માન્યતાઓ, વ્યવહારો અને વ્યવસ્થા સામે સવાલ ઉઠાવનાર... આવા વિદ્રોહીઓના પ્રદાન વિના માનવી પ્રાથમિક અવસ્થામાં જીવતો હોત... વૈજ્ઞાનિક પ્રગતિ દ્વારા પ્રાપ્ત થયેલી સવલતો તે ભોગવતો ન હોત.’